दिनै बारग एनदिएफबि नि 34 थि मुंख्लं सान।  बर हारि नि मोनथाय, रैखाथि नि थाखाय, आलादा बदलेन्द रायजो नि थाखाय मोनसे समाव आखाय आव हाथियार दैखांना लानाय बारग एनदिएफबि आ बितिआर गोरोबथा नि उनाव दिनै गिबि खेब मोनब्रैबो आफाद लोगो नांनानै कक्राझार जिल्ला नि सेरफांगुरि आव बे सान खौ फालियो।  सेरफांगुरि नि कुमगुरि नि देजिगनेतेद केम्प आव सानसेनि हाबाफारि जों फालिनाय बे सान आव दिनै फुङाव नो बारग एनदिएफबि नि दैदेनगिरि आरो सोद्रोमाफोरा गोसोम बेज गाननानै 1 मिनित नि आरज जों मुंख्लं बिथांमोननि बर हारि नि थाखाय गावखौ बावनायखौ गोसोखाङो, बेनि उनाव नो गासैबो हाबाफारि फोरखौ मावलाङो।  गुबुनफारसे खौरांगिरिफोरनि सिगाङाव बितिआर सोरखार नि ईएम रन्जित बसुमतारि बिथाङा दिनैनि सान खौ बारग एनदिएफबि नि थाखाय गोनांथार सान होनना फोरमायनानै सुक्ति बादियै एनदिएफबि नि रिहेबिलितेशन, रांखान्थियारि मदद बायदि नि खामानि आ सोलिगासिनो आरो लोगोसे जेल जानायफोरखौ उदां खालामनायजों लोगोसे गसरफोरखौ बोखारनायनि सायाव मिरु सोरखार जों सावरायनाय जादों होनना बुङो।  दिनैनि बे हाबाफारि आव बारग एनदिएफबि आरो दानि एमसिएलए बि सावरायगोरा उरफे साइखं बसुमतारि, बारग एनदिएफबि नि बि जायख्लं, नाइस्रां औवारि, बिनायसा ब्रह्म जों लोगोसे बारग एनदिएफबि नि मोन 4 बो ग्रुप नि गोबां दैदेनगिरि सोद्रोमा फोरजों लोगोसे गुबुन गुबुन आफाद नि गोबां सोद्रोमा फोरा बाहागो लादों।  गेवलां मेल आव गाहाय आलासि महरै बाहागो लायो बितिसि बिधान परिषद नि बुंथिगिरि कातिराम बर बिथाङा।
 जिबौ आ जेसेबां बिष गोनां आ नो जा, लांदां आखाय जों नो हमो बियो, जिबौ हमनाय आ ओंखाम जों दै लोंनाय बादि गोरलैमोन बिनि थाखाय, नाथाय जिउ आव जिबौ जों गेलेनाय सुबुं आ नो जिबौ जों सौजाना जिउ गोमाबाय, सुरु नि गोगामेदि ओनसोल नि गंसे दखान आव जिबौ मासे ओंखारदोंमोन, लोगो लोगो खौरां हरदोंमोन राजस्थान नि स्नेकमेन महरै सिनायजानाय बिनोद नो, जिबौ खौ हमनो बे जायगा याव थांदोंमोन बिनोद आ, हमनो हाबायबो, नाथाय फिसा मोनसे गोरोन्थि नि थाखाय नो जिबौ जों अरजायो बियो, बिष गोनां जिबौ जों अरजानाय आव बिनोद तिवारि आ दसे उनाव नो थैयो, 45 बोसोर बैसो नि मोन, गोबां सुबुंफोरा नो बिखौ मोजां मोनोमोन, जायनि थाखाय नो बिनि जोबथा बिदाय होनाय हाबाफारि आव गोबां सुबुंफोरा थांदोंमोन, खौरां मोननाय बादिब्ला बिखौ जिबौ आ आसि आव अरदोंमोन।  गासैबो सिसितिभि आव रेकर्द जाजोबदों। 